CELEX: 32016D1837
Language: hr
Date: 2016-10-11 00:00:00
Title: Provedbena odluka Vijeća (EU) 2016/1837 od 11. listopada 2016. kojom se Republici Poljskoj odobrava nastavak primjene mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost

18.10.2016   
            
            
               HR
            
            
               Službeni list Europske unije
            
            
               L 280/28
            
         PROVEDBENA ODLUKA VIJEĆA (EU) 2016/1837
   od 11. listopada 2016.
   kojom se Republici Poljskoj odobrava nastavak primjene mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395.,
   uzimajući u obzir prijedlog Europske komisije,
   budući da:
   
               (1)
            
            
               Člankom 168. Direktive 2006/112/EZ utvrđuje se pravo poreznog obveznika na odbitak poreza na dodatnu vrijednost (PDV) naplaćenog za isporuku robe i usluga koje je primio u svrhu svojih oporezovanih transakcija. Člankom 26. stavkom 1. točkom (a) te Direktive utvrđen je zahtjev za obračun PDV-a kada se poslovna imovina koristi u privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera.
            
         
               (2)
            
            
               Provedbenom odlukom Vijeća 2013/805/EU (2) Poljskoj je odobreno da do 31. prosinca 2016. ograniči na 50 % pravo na odbitak PDV-a na kupnju, stjecanje unutar Zajednice, uvoz, najam ili leasing određenih motornih cestovnih vozila i s tim povezane troškove te oslobodi poreznog obveznika od obračunavanja PDV-a na neposlovnu uporabu vozila obuhvaćenih tim ograničenjem („mjere odstupanja”).
            
         
               (3)
            
            
               Pismom evidentiranim u Komisiji 8. veljače 2016. Poljska je zatražila odobrenje za nastavak primjene mjera odstupanja.
            
         
               (4)
            
            
               U skladu s člankom 395. stavkom 2. drugim podstavkom Direktive 2006/112/EZ Komisija je pismom od 6. lipnja 2016. obavijestila ostale države članice o zahtjevu Poljske. Pismom od 8. lipnja 2016. Komisija je izvijestila Poljsku da ima sve informacije potrebne za razmatranje zahtjeva.
            
         
               (5)
            
            
               U skladu s člankom 3. stavkom 2. Odluke 2013/805/EU Poljska je Komisiji uz zahtjev za produljenje dostavila izvješće o primjeni te Odluke koje uključuje pregled ograničenja postotka koje se primjenjuje na pravo na odbitak. Na temelju trenutačno dostupnih informacija Poljska smatra da je stopa od 50 % i dalje opravdana. Kako bi se izbjeglo dvostruko oporezivanje trebalo bi istodobno suspendirati zahtjev za obračunavanje PDV-a na neposlovnu upotrebu motornog vozila ako je vozilo podlijegalo tom ograničenju. Te mjere odstupanja mogu se opravdati potrebom za pojednostavljenjem postupka obračuna PDV-a i sprečavanjem utaje netočnim vođenjem evidencije i lažnim poreznim prijavama.
            
         
               (6)
            
            
               Produljenje tih mjera odstupanja trebalo bi vremenski ograničiti kako bi se omogućila procjena njihove učinkovitosti i odgovarajućeg postotka; Poljskoj bi stoga trebalo odobriti nastavak primjene mjera odstupanja do 31. prosinca 2019.
            
         
               (7)
            
            
               Ako Poljska smatra da je nakon 2019. potrebno dodatno produljenje mjera odstupanja, Komisiji bi najkasnije do 1. travnja 2019. trebala uz zahtjev za produljenje dostaviti izvješće o primjeni mjera odstupanja koje uključuje pregled primijenjenog postotka.
            
         
               (8)
            
            
               Produljenje mjera odstupanja imat će tek zanemariv učinak na ukupni iznos poreza naplaćenog u fazi konačne potrošnje i neće nepovoljno utjecati na vlastita sredstva Unije koja proizlaze iz PDV-a.
            
         
               (9)
            
            
               Provedbenu odluku 2013/805/EU trebalo bi stoga na odgovarajući način izmijeniti,
            
         DONIJELO JE OVU ODLUKU:
   Članak 1.
   Članak 3. Provedbene odluke 2013/805/EU zamjenjuje se sljedećim:
   
      „Članak 3.
      1.   Ova Odluka prestaje važiti 31. prosinca 2019.
      2.   Svaki zahtjev za produljenje mjera odstupanja predviđenih u ovoj Odluci podnosi se Komisiji do 1. travnja 2019. Uz takav zahtjev prilaže se izvješće koje uključuje pregled ograničenja postotka koje se primjenjuje na pravo na odbitak PDV-a na temelju ove Odluke.”
   
   Članak 2.
   Ova se Odluka primjenjuje od 1. siječnja 2017.
   Članak 3.
   Ova je Odluka upućena Republici Poljskoj.
   
      Sastavljeno u Bruxellesu 11. listopada 2016.
      
         
            Za Vijeće
         
         
            Predsjednik
         
         P. KAŽIMÍR
      
   
   
      (1)  SL L 347, 11.12.2006., str. 1.
   
   
      (2)  Provedbena odluka Vijeća 2013/805/EU od 17. prosinca 2013. kojom se Republici Poljskoj odobrava uvođenje mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost (SL L 353, 28.12.2013., str. 51.).